
Kisemlősök közösségi szintű változása magassásos élőhelyen

Kulcsszavak: északi pocok; természetvédelem; Kis-Balaton
Jelen tanulmány a Kis-Balaton Tájvédelmi Körzet védett lápterületén élő kisemlősök emberi zavarásra adott válaszát vizsgálja. A vizsgált területet sűrű magassásos növényborítás jellemzi, amely változatos kisemlős közösségeket tart fenn, és élőhelyet biztosít az északi pocok pannon alfaja (Alexandromys oeconomus mehelyi) számára. Munkánk során a kisemlősök kaszálásra adott rövid távú közösségi szintű reakcióját vizsgáltuk, mely antropogén zavarás a fokozottan védett északi pocok élőhelyváltását eredményezte. Továbbá arra a kérdésre kerestük a választ, hogy a kaszálást követő évben (2024) a regenerálódott növényzet alapján a kisemlős közösségek formálódása milyen mértékben tér el az előző évtől.
Két, a faj által használt élőhelyfoltot vizsgáltunk. Az első élőhelyről a nagymértékű beavatkozás hatására a faj a megfigyelési időszak alatt lokálisan eltűnt. Ennek következtében új területet kerestünk, amely hasonló sás borítottsággal rendelkezett, mint az első. Ezen a területen sikeresen kimutatásra került az északi pocok.
Az összehasonlító elemzések mérsékelt bizonyítékot mutattak a két vizsgált terület (Area1 és Area2) közösségének szezonális változására, a nyári és az őszi időszakok között jelentős fajösszetételbeli különbségeket mutattunk ki. A 2024-es évben a két terület diverzitása szinte azonos volt. A regenerálódott területek fajösszetétele eltért a 2023-ban detektálttól. A csalitjáró pocok korábban domináns faja volt a területnek, most azonban igen alacsony gyakorisággal volt jelen. Az északi pocok jelenlétét 2024-ben egyik területen sem tudtuk kimutatni.



